Aalborg DH fortsætter tendensen og skriver kontrakt med endnu et ungt talent til den kommende sæson.

19-årige Cecilie Skovgaard Andersen er den seneste i den række af ungdomsspillere, som Aalborg DH vælger at satse på i den kommende sæson. Cecilie har i sine ungdomsår blandt andet været igennem FCMs håndboldskole hvor hun blandt andet var med til at sikre det danske U18 mesterskab. - Jeg så Cecilie i sidste sæson og igen ved et træningsstævne kort før sommerferien og jeg vidste med det samme, at vi her havde at gøre med et talent med et kæmpe potentiale. Cecilies speed og evne til at sætte sine holdkammerater i en god position vil komme til at gavne holdet. Cecilie er kun 19 år og har karrieren liggende foran hende og med den rette udviklingsplan kan hun blive et stærkt aktiv både nu og i fremtiden, siger træner Allan Heine. Aalborg DH vælger, som nævnt, at satse på unge talenter og direktøren er fortrøstningsfuld. - Vi står med et hold, der nemt kan komme til at overraske alle. Vi er ret sikre på, at næste sæson bliver seværdig i Aalborg DH, siger Lars Steffensen.